b'\n_START_ARTICLE_\nKarjanhoitokoulut Suomessa\n_START_PARAGRAPH_\nKarjanhoitokoulut Suomessa olivat ammattioppilaitoksia, joiden teht\xc3\xa4v\xc3\xa4n\xc3\xa4 oli antaa opetusta karjataloudessa. Karjanhoitokoulut jakaantuivat yleens\xc3\xa4 tietopuolisiin, k\xc3\xa4yt\xc3\xa4nn\xc3\xb6llistietopuolisiin ja kiert\xc3\xa4viin karjanhoitokouluihin. Monet niist\xc3\xa4 toimivat muiden maatalousalan oppilaitosten kuten maamieskoulujen, meijerikoulujen ja kotitalouskoulujen yhteydess\xc3\xa4, joita perustettiin 1800-luvun puoliv\xc3\xa4list\xc3\xa4 alkaen usein isojen kartanoiden maille._NEWLINE_Useimmat karjanhoitokoulut perustettiin 1800\xe2\x80\x931900-lukujen vaihteen molemmin puolin. Elinkeinorakenteen ja koulutusj\xc3\xa4rjestelm\xc3\xa4n muutosten my\xc3\xb6t\xc3\xa4 ne lopettivat toimintansa 1970-luvulta alkaen tai yhdistettiin maatalousoppilaitoksiin tai 1990-luvulta alkaen ammattikorkeakouluihin.\n_START_SECTION_\nTietopuoliset karjanhoitokoulut\n_START_PARAGRAPH_\nTietopuolisen karjanhoitokoulun tarkoituksena oli antaa karjanhoitajiksi ja tarkastuskarjakoiksi aikoville henkil\xc3\xb6ille ammattiopetusta sek\xc3\xa4 harjaantumista karjataloudessa sek\xc3\xa4 pienviljelij\xc3\xa4v\xc3\xa4est\xc3\xb6lle ohjausta karjanhoidon alkeissa. Tietopuoliset karjanhoitokoulut olivat maataloushallituksen valvonnan alaisia._NEWLINE_Tietopuolisen karjanhoitokoulun oppijaksoon kuului hyv\xc3\xa4ksytyiss\xc3\xa4 karjataloissa suoritettu harjoittelu ja t\xc3\xa4t\xc3\xa4 seurannut tietopuolinen opetus. Sen lis\xc3\xa4ksi koulu j\xc3\xa4rjesti tarkastuskarjakkokursseja, joiden oppijaksoon kuului tietopuolista opetusta ja k\xc3\xa4yt\xc3\xa4nn\xc3\xb6llisi\xc3\xa4 harjoituksia, sek\xc3\xa4 lyhytaikaisia kotiel\xc3\xa4inhoitokursseja, joilla annettiin alkeisopetusta ja ohjausta karjanhoidossa.\n_START_SECTION_\nKarjanhoitoharjoittelu\n_START_PARAGRAPH_\nKarjanhoitoharjoittelulaitoksen tarkoituksena oli antaa nais- ja miespuolisille henkil\xc3\xb6ille harjaantumista kaikissa karjan-, sian-, lampaan- ja siipikarjan hoitoon kuuluvissa t\xc3\xb6iss\xc3\xa4 n\xc3\xa4ihin tarkoituksiin hyv\xc3\xa4ksytyill\xc3\xa4 tiloilla._NEWLINE_Karjanhoitoharjoittelu kesti v\xc3\xa4hint\xc3\xa4\xc3\xa4n yhden vuoden. P\xc3\xa4\xc3\xa4st\xc3\xa4kseen harjoittelijaksi tuli hakijan olla 18 vuotta t\xc3\xa4ytt\xc3\xa4nyt ja esitt\xc3\xa4\xc3\xa4 todistukset siit\xc3\xa4, ett\xc3\xa4 h\xc3\xa4n on hyv\xc3\xa4maineinen, ett\xc3\xa4 h\xc3\xa4nell\xc3\xa4 oli terve ruumiinrakenne, ettei h\xc3\xa4nt\xc3\xa4 vaivannut tarttuva tauti, ett\xc3\xa4 h\xc3\xa4n oli suorittanut ylemm\xc3\xa4n kansakoulun oppikurssin tai ett\xc3\xa4 h\xc3\xa4nell\xc3\xa4 oli siit\xc3\xa4 vastaavat tiedot, sek\xc3\xa4 ett\xc3\xa4 h\xc3\xa4nell\xc3\xa4 oli holhoojan suostumus, jos h\xc3\xa4n oli vajaavaltainen._NEWLINE_Harjoittelija sai harjoittelutilan omistajalta tai haltijalta tarkoitusta vastaavan asunnon ja yl\xc3\xb6spidon sek\xc3\xa4 lyhyemmiss\xc3\xa4 sairaustapauksissa l\xc3\xa4\xc3\xa4k\xc3\xa4rinhoidon ja l\xc3\xa4\xc3\xa4kkeet. Lis\xc3\xa4ksi h\xc3\xa4n sai maanviljelyseuran tai talousseuran m\xc3\xa4\xc3\xa4r\xc3\xa4\xc3\xa4m\xc3\xa4n palkkion.\n_START_SECTION_\nTietopuolinen oppijakso\n_START_PARAGRAPH_\nTietopuolisen oppijakson tarkoituksena oli antaa nais- ja miespuolisille karjanhoitajiksi aikoville henkil\xc3\xb6ille ohjausta ja tietopuolista opetusta karjan-, sian-, lampaan- ja siipikarjanhoidossa niiden tietojen t\xc3\xa4ydent\xc3\xa4miseksi, joita harjoittelijat olivat saavuttaneet aikaisemmalla harjoittelulla. Tietopuolinen oppijakso alkoi marraskuun alussa ja kesti noin kuusi kuukautta._NEWLINE_Tietopuoliseen oppijaksoon kuuluivat seuraavat alkeis- ja ammattiaineet: kotiel\xc3\xa4inhoito- ja jalostusoppi, kotiel\xc3\xa4inten terveys- ja sairashoito-oppi, synnytysoppi ja maitotalousoppi, anatomia ja fysiologia, maanviljelyksen talousoppi, laskento, luonnontieteet, \xc3\xa4idinkieli ja karjatalouskirjanpito. Opetusohjelmaan voitiin sis\xc3\xa4llytt\xc3\xa4\xc3\xa4 my\xc3\xb6s muita yleist\xc3\xa4 kansansivistyst\xc3\xa4 kohottavia aineita._NEWLINE_P\xc3\xa4\xc3\xa4st\xc3\xa4kseen oppilaaksi tietopuoliselle oppijaksolle hakijan tuli harjoittelupaikasta saamallaan, maataloushallituksen vahvistaman kaavan mukaisella todistuksella n\xc3\xa4ytt\xc3\xa4\xc3\xa4 suorittaneensa edell\xc3\xa4 mainitun harjoittelun.\n_START_SECTION_\nTarkastuskarjakkokurssi\n_START_PARAGRAPH_\nTarkastuskarjakkokurssien tarkoituksena oli antaa karjanhoitajille tilaisuus t\xc3\xa4ydent\xc3\xa4\xc3\xa4 ammattitietojaan sek\xc3\xa4 erityisesti kehitt\xc3\xa4\xc3\xa4 heit\xc3\xa4 kiert\xc3\xa4v\xc3\xa4\xc3\xa4n karjakko- ja tarkastuskarjakkotoimintaan. Tarkastuskarjakkokurssien tietopuolinen oppijakso kesti kaksi ja puoli kuukautta._NEWLINE_P\xc3\xa4\xc3\xa4st\xc3\xa4kseen oppilaaksi tarkastuskarjakkokurssille tuli hakijan esitt\xc3\xa4\xc3\xa4 todistus siit\xc3\xa4, ett\xc3\xa4 h\xc3\xa4n oli suorittanut tietopuolisen oppijakson taikka kaksivuotisen k\xc3\xa4yt\xc3\xa4nn\xc3\xb6llistietopuolisen karjanhoitokoulun oppijakson ja t\xc3\xa4m\xc3\xa4n j\xc3\xa4lkeen toiminut karjanhoitajana menestyksekk\xc3\xa4\xc3\xa4sti v\xc3\xa4hint\xc3\xa4\xc3\xa4n vuoden ajan.\n_START_SECTION_\nKotiel\xc3\xa4inhoitokurssit\n_START_PARAGRAPH_\nPienviljelij\xc3\xb6iden harrastuksen her\xc3\xa4tt\xc3\xa4miseksi j\xc3\xa4rkiper\xc3\xa4iseen karjanhoitoon pantiin toimeen ohjelman mukaan lyhytaikaisia, korkeintaan nelj\xc3\xa4 viikkoa kest\xc3\xa4neit\xc3\xa4 kotiel\xc3\xa4inhoitokursseja joko koululla tai muualla sen toiminta-alueella.\n_START_SECTION_\nK\xc3\xa4yt\xc3\xa4nn\xc3\xb6llistietopuoliset karjanhoitokoulut\n_START_PARAGRAPH_\nK\xc3\xa4yt\xc3\xa4nn\xc3\xb6llistietopuolisen karjanhoitokoulun tarkoituksena oli antaa karjanhoitajiksi aikoville henkil\xc3\xb6ille ammattiopetusta ja k\xc3\xa4yt\xc3\xa4nn\xc3\xb6llist\xc3\xa4 harjaantumista karjataloudessa. K\xc3\xa4yt\xc3\xa4nn\xc3\xb6llistietopuoliset karjanhoitokoulut olivat joko nais- tai miesoppilaita varten.\n_START_SECTION_\nKoulun opetus\n_START_PARAGRAPH_\nKoulun oppijakso, johon kuului k\xc3\xa4yt\xc3\xa4nn\xc3\xb6llisi\xc3\xa4 t\xc3\xb6it\xc3\xa4 ja tietopuolista opetusta, alkoi marraskuun alussa ja kesti kaksi vuotta. Erityisest\xc3\xa4 syyst\xc3\xa4 paikallisten olojen vaatiessa voitiin oppijakso pit\xc3\xa4\xc3\xa4 vain vuoden kest\xc3\xa4v\xc3\xa4n\xc3\xa4._NEWLINE_Koulussa annettiin opetusta karjan-, lampaan-, sian- ja siipikarjanhoitoon kuuluvissa t\xc3\xb6iss\xc3\xa4 sek\xc3\xa4 talousteht\xc3\xa4viss\xc3\xa4. Lis\xc3\xa4ksi koulussa annettiin tietopuolista opetusta seuraavissa aineissa: karjan-, sian-, lampaan- ja siipikarjanhoito-opissa, kotiel\xc3\xa4inten anatomiassa, terveys- ja sairashoito-opissa, maitotalousopissa, luonnontieteiss\xc3\xa4, laskennossa, karjatalouskirjanpidossa sek\xc3\xa4 oikein- ja ainekirjoituksessa._NEWLINE_P\xc3\xa4\xc3\xa4st\xc3\xa4kseen koulun oppilaaksi tuli hakijan olla 18 vuotta t\xc3\xa4ytt\xc3\xa4nyt ja esitt\xc3\xa4\xc3\xa4 todistukset siit\xc3\xa4, ett\xc3\xa4 h\xc3\xa4n on hyv\xc3\xa4maineinen, ett\xc3\xa4 h\xc3\xa4nell\xc3\xa4 oli terve ruumiinrakenne, ettei h\xc3\xa4nt\xc3\xa4 vaivannut tarttuva tauti, ett\xc3\xa4 h\xc3\xa4n oli suorittanut ylemm\xc3\xa4n kansakoulun oppikurssin tai ett\xc3\xa4 h\xc3\xa4nell\xc3\xa4 oli siit\xc3\xa4 vastaavat tiedot, sek\xc3\xa4 ett\xc3\xa4 h\xc3\xa4nell\xc3\xa4 oli holhoojan suostumus, jos h\xc3\xa4n oli vajaavaltainen.\n_START_SECTION_\nKiert\xc3\xa4v\xc3\xa4t karjanhoitokoulut\n_START_PARAGRAPH_\nKiert\xc3\xa4v\xc3\xa4n karjanhoitokoulun tarkoituksena oli antaa etup\xc3\xa4\xc3\xa4ss\xc3\xa4 pienviljelij\xc3\xa4v\xc3\xa4est\xc3\xb6lle alkeisopetusta ja k\xc3\xa4yt\xc3\xa4nn\xc3\xb6llist\xc3\xa4 ohjausta j\xc3\xa4rkiper\xc3\xa4isess\xc3\xa4 karjanhoidossa._NEWLINE_Kiert\xc3\xa4v\xc3\xa4n karjanhoitokoulun toiminta kesti v\xc3\xa4hint\xc3\xa4\xc3\xa4n seitsem\xc3\xa4n kuukautta vuodessa, josta ajasta enint\xc3\xa4\xc3\xa4n kolme kuukautta kullakin koulupaikalla. Siin\xc3\xa4 tapauksessa, ett\xc3\xa4 aika ei kokonaisuudessaan kulunut koulun toimintaan, opettajan ja karjakon tuli k\xc3\xa4ytt\xc3\xa4\xc3\xa4 j\xc3\xa4ljelle j\xc3\xa4\xc3\xa4nyt aika neuvontaan.\n_START_SECTION_\nKoulun opetus\n_START_PARAGRAPH_\nKiert\xc3\xa4v\xc3\xa4ss\xc3\xa4 karjanhoitokoulussa annettiin ohjausta karjan-, lampaan-, sian- ja siipikarjanhoitoon kuuluvissa t\xc3\xb6iss\xc3\xa4 sek\xc3\xa4 tietopuolista opetusta kirjoituksessa, laskennossa, luonnonopin perusteissa, karjan, sikojen, lampaan ja siipikarjan hoidossa, maitotalouden alkeissa ja tavallisten el\xc3\xa4intautien hoitamisessa._NEWLINE_Oppilaiksi otettiin 16 vuotta t\xc3\xa4ytt\xc3\xa4neit\xc3\xa4 hakijoita, joiden katsottiin voivan seurata opetusta.\n_START_SECTION_\nKarjanhoito- ja karjatalouskouluja\n_START_PARAGRAPH_\nSuomalainen maatalousopetus painottui aluksi miesten t\xc3\xb6ihin eli kasvinviljelyyn. V\xc3\xa4hitellen alettiin n\xc3\xa4hd\xc3\xa4 lypsykarjatalouden nouseva rooli maataloudessa ja antamaan opetusta my\xc3\xb6s karjanhoidossa, sit\xc3\xa4kin aluksi usein vain miehille, vaikka navettaty\xc3\xb6t olivat perinteisesti olleet enemm\xc3\xa4n naisten vastuulla._NEWLINE_Suomen ensimm\xc3\xa4isess\xc3\xa4 maatalouskoulussa Mustialassa oli karjakko-opetusta annettu alusta eli vuodesta 1840 asti. 1860-luvun lopun suurten n\xc3\xa4lk\xc3\xa4vuosien j\xc3\xa4lkeen alettiin kiinnitt\xc3\xa4\xc3\xa4 huomiota my\xc3\xb6s karjanhoito- ja meijerialan koulutukseen, ja ensimm\xc3\xa4iset alan koulut syntyiv\xc3\xa4t Liperiin 1869 ja Janakkalaan. Vuonna 1896 perustettiin karjanhoitokoulut Mustialan, Kurkijoen, Virolahden Harjun, Korsholman ja Muhoksen Koivikon maanviljelyskoulujen yhteyteen._NEWLINE_Monet karjakkokouluna tai karjanhoitokouluna aloittaneet oppilaitokset muuttuivat my\xc3\xb6hemmin karjatalouskouluiksi, ja ne toimivat usein muiden maanviljelysoppia antavien laitosten kuten maamieskoulujen yhteydess\xc3\xa4.\n_START_SECTION_\nAhlbackan karjanhoitokoulu\n_START_PARAGRAPH_\nNordenswanin suvun omistamassa Alpakan eli Ahlbackan kartanossa Hattulassa toimi ainakin 1800-luvun loppuvuosina yksivuotinen karjanhoitokoulu miehille.\n_START_SECTION_\nEtel\xc3\xa4-Karjalan karjatalouskoulu\n_START_PARAGRAPH_\nEtel\xc3\xa4-Karjalan karjatalouskoulu perustettiin Viipurin maalaiskunnan Talissa. Sotien aikana se siirtyi Joutsenoon.\n_START_SECTION_\nEtel\xc3\xa4-Pohjanmaan karjatalouskoulu\n_START_PARAGRAPH_\nEtel\xc3\xa4-Pohjanmaan karjatalouskoulu Ilmajoella perustettiin 1904 k\xc3\xa4yt\xc3\xa4nn\xc3\xb6llistietopuoliseksi. 1912 aloitti Ilmajoen tietopuolinen karjanhoitokoulu, jonka nimi vaihdettiin 1925 Etel\xc3\xa4-Pohjanmaan tietopuoliseksi karjanhoitokouluksi. Normaalin opetussuunnitelman ohessa se j\xc3\xa4rjesti karjakko-, tarkastuskarjakko- ja karjatalouskursseja sek\xc3\xa4 kursseja uusille harjoittelijoille. Koulu siirtyi valtiolle 1959, ja 1980-luvun alussa Etel\xc3\xa4-Pohjanmaan karjatalouskoulu muuttui opistotasoiseksi maatalousoppilaitokseksi. Samalla Paimiossa toiminut maatalouskerho-opisto lopetettiin. Nykyisin koulutila on osa toisen asteen Koulutuskeskus Sedua ja Sein\xc3\xa4joen ammattikorkeakoulun elintarvike- ja maatalouskoulutusalaa.\n_START_SECTION_\nHaga jordbruks- och kreaturssk\xc3\xb6tareskola\n_START_PARAGRAPH_\nPieni ruotsinkielinen karjanhoitokoulu toimi Ahvenanmaan Saltvikiss\xc3\xa4 vuodesta 1903 vuoteen 1913.\n_START_SECTION_\nHaminanlahden karjanhoitokoulu\n_START_PARAGRAPH_\nKuopiossa toimi ainakin 1800-luvun loppuvuosina yksivuotinen Haminanlahden karjanhoitokoulu naisille.\n_START_SECTION_\nHarjun karjanhoitokoulu, Virolahti\n_START_PARAGRAPH_\nToinen samanniminen karjanhoitokoulu toimi Virolahden Ravijoella vuonna 1895 perustetun monipuolisen Harjun oppilaitoskokonaisuuden osana. Eri aikoina Harjun kouluihin kuuluivat karjanhoitokoulun lis\xc3\xa4ksi maanviljelyskoulu, maatalousteknillinen koulu, maamieskoulu, puutarhakoulu ja merikalastajakoulu.\n_START_SECTION_\nHuilun karjanhoitokoulu\n_START_PARAGRAPH_\nMaariassa Turun kupeessa toimi ainakin 1800-luvun loppuvuosina yksivuotinen Huilun karjanhoitokoulu naisille.\n_START_SECTION_\nIt\xc3\xa4-H\xc3\xa4meen karjatalouskoulu\n_START_PARAGRAPH_\nIt\xc3\xa4-H\xc3\xa4meen tietopuolinen karjanhoitokoulu aloitti It\xc3\xa4-H\xc3\xa4meen Maanviljelysseuran omistamassa Kujalan kartanossa Lahdessa 1927, ja siit\xc3\xa4 kehittyi vuoteen 1979 saakka toiminut Kujalan maatalousoppilaitos. Vuonna 1932 tilalla oli 62 lehm\xc3\xa4n navetta.\n_START_SECTION_\nIt\xc3\xa4-Karjalan tietopuolinen karjanhoitokoulu\n_START_PARAGRAPH_\nElisenvaaraan perustettiin 1896 Suohovin alempi maanviljelyskoulu, jonka koulutilalla aloitti toimintansa naiskarjakkoja kouluttava yksivuotinen karjanhoitokoulu. My\xc3\xb6hemmin karjakkokoulun nimeksi tuli It\xc3\xa4-Karjalan tietopuolinen karjanhoitokoulu.\n_START_SECTION_\nJoensuun tietopuolinen karjatalouskoulu\n_START_PARAGRAPH_\nJoensuun tietopuolinen karjanhoito- tai karjatalouskoulu toimi Joensuussa ainakin 1910-luvulla.\n_START_SECTION_\nJokioisten karjanhoitokoulu\n_START_PARAGRAPH_\nJokioisten karjanhoitokoulu sijaitsi Jokioisten kartanossa Jokioisissa 1925\xe2\x80\x931971.\n_START_SECTION_\nJoroisten (Mikkelin) karjanhoitokoulu\n_START_PARAGRAPH_\nGrotenfeltin suvun J\xc3\xa4rvikyl\xc3\xa4n kartanossa Joroisissa toimi meijeri- ja karjanhoitokoulu 1800-luvun loppupuolelta ainakin 1920-luvulle. Koulu tunnettiin my\xc3\xb6s nimell\xc3\xa4 Mikkelin karjanhoitokoulu.\n_START_SECTION_\nKainuun tietopuolinen karjanhoitokoulu\n_START_PARAGRAPH_\nKainuun tietopuolinen karjanhoitokoulu perustettiin Kajaaniin 1928. Sen perinteit\xc3\xa4 jatkaa Kainuun ammattiopiston alaisuudessa toimiva Sepp\xc3\xa4l\xc3\xa4n maatalous- ja luonnonvara-alan koulutus.\n_START_SECTION_\nKaislahden karjanhoitokoulu\n_START_PARAGRAPH_\nKaislahden karjanhoitokoulu toimi Viipurissa vuoteen 1913 ja sitten Johanneksessa ainakin viel\xc3\xa4 vuonna 1932.\n_START_SECTION_\nKauhajoen karjanhoitokoulu\n_START_PARAGRAPH_\nJohan ja Karin Sj\xc3\xb6bergin Ala-Knuuttilan mallitilalle Kauhajoelle perustettiin karjanhoitokoulu 1890-luvulla. Perheen tytt\xc3\xa4rest\xc3\xa4 Agnes Sj\xc3\xb6bergist\xc3\xa4 tuli Euroopan ensimm\xc3\xa4inen naispuolinen el\xc3\xa4inl\xc3\xa4\xc3\xa4k\xc3\xa4ri.\n_START_SECTION_\nKellokosken karjanhoitokoulu\n_START_PARAGRAPH_\nKellokoskella toimi ainakin 1800-luvun loppuvuosina yksivuotinen, naisille tarkoitettu karjanhoitokoulu.\n_START_SECTION_\nKeski-Pohjanmaan karjatalouskoulu\n_START_PARAGRAPH_\nKeski-Pohjanmaan karjatalouskoulu toimi Kannuksessa vuosina 1922\xe2\x80\x931985.\n_START_SECTION_\nKeski-Suomen tietopuolinen karjanhoitokoulu\n_START_PARAGRAPH_\nKeski-Suomen tietopuolinen karjanhoitokoulu toimi Laukaan Kuusassa ainakin 1920-luvulta 1960-luvulle.\n_START_SECTION_\nKivel\xc3\xa4n k\xc3\xa4yt\xc3\xa4nn\xc3\xb6llistietopuolinen karjanhoitokoulu\n_START_PARAGRAPH_\nKivel\xc3\xa4n k\xc3\xa4yt\xc3\xa4nn\xc3\xb6llistietopuolinen karjanhoitokoulu toimi Toholammilla ainakin 1910-luvulla.\n_START_SECTION_\nKoivikon karjatalouskoulu\n_START_PARAGRAPH_\nOulun l\xc3\xa4\xc3\xa4ni\xc3\xa4 palveleva Koivikon karjatalouskoulu toimi Muhoksella yhteisty\xc3\xb6ss\xc3\xa4 Koivikon maanviljelyskoulun kanssa, joka perustettiin 1858. Naisille suunnattu karjakkokoulu toimi Koivikossa 1858\xe2\x80\x931879. Sen toiminta sai jatkoa 1903, kun perustettiin Koivikon tietopuolinen karjanhoitajakoulu. Vuosina 1957\xe2\x80\x931971 koulu toimi nimell\xc3\xa4 Koivikon karjatalouskoulu. Samassa yhteydess\xc3\xa4 toimi my\xc3\xb6s kotitalouskoulu 1946\xe2\x80\x931953. Koivikon maatalousoppilaitos liitettiin Oulun seudun koulutuskuntayhtym\xc3\xa4\xc3\xa4n 1995.\n_START_SECTION_\nKoivikon meijeri- ja karjanhoitokoulu\n_START_PARAGRAPH_\nKoivikko-nimell\xc3\xa4 toimi karjanhoito-oppilaitos my\xc3\xb6s Kiteell\xc3\xa4 vuosina 1877\xe2\x80\x931965. Alun perin se oli perustettu Lieksaan jo 1867, mutta perustajan Antti Mustosen luovuttua toiminnasta koulu siirtyi Aksel Emil Branderin Koivikon maatilalle, jonne Brander perusti my\xc3\xb6s meijerikoulun.\n_START_SECTION_\nKorsholms lantmannaskola\n_START_PARAGRAPH_\nRuotsinkielisess\xc3\xa4 maanviljelyskoulussa Mustasaaressa toimi 1800-luvun lopulla kaksivuotinen karjanhoitokoulu miehi\xc3\xa4 varten. Kaikkiaan karjanhoitokoulu oli toiminnassa 1858\xe2\x80\x931950.\n_START_SECTION_\nKurkijoen karjanhoitokoulu\n_START_PARAGRAPH_\nKurkijoella Laatokan Karjalassa toimi karjanhoitokoulu vuoteen 1945 saakka.\n_START_SECTION_\nKymen l\xc3\xa4\xc3\xa4nin kiert\xc3\xa4v\xc3\xa4 karjanhoitokoulu\n_START_PARAGRAPH_\nKymen l\xc3\xa4\xc3\xa4nin kiert\xc3\xa4v\xc3\xa4 karjanhoitokoulu oli toiminnassa ainakin 1940-luvun puolessav\xc3\xa4liss\xc3\xa4.\n_START_SECTION_\nLiperin meijeri- ja karjanhoitokoulu\n_START_PARAGRAPH_\nSuomen ensimm\xc3\xa4inen yhdistetty meijeri- ja karjanhoitokoulu perustettiin Liperiin vuonna 1869. Se toimi Simananniemen kartanossa maanviljelyskoulun ohessa vuoteen 1910 saakka, jolloin kaikki opetus loppui kartanon maiden tultua valtaosin myydyiksi.\n_START_SECTION_\nL\xc3\xa5ngsj\xc3\xb6n karjanhoitokoulu\n_START_PARAGRAPH_\nL\xc3\xa5ngsj\xc3\xb6n kartanossa Someron Pitk\xc3\xa4j\xc3\xa4rven kyl\xc3\xa4ss\xc3\xa4 toimi maanviljelys- ja puutarhakoulujen ohella pieni karjanhoitokoulu suunnilleen 1900-luvun kahtena ensimm\xc3\xa4isen\xc3\xa4 vuosikymmenen\xc3\xa4. Kouluun  otettiin ensimm\xc3\xa4iset oppilaat vuonna 1896 ja viimeiset 1918.\n_START_SECTION_\nMaatalousnormaalikoulun tietopuolinen karjanhoitokoulu\n_START_PARAGRAPH_\nMaatalousnormaalikoulun harjoituskouluna J\xc3\xa4rvenp\xc3\xa4\xc3\xa4n Lepolassa toimi karjatalouskoulu yhdess\xc3\xa4 maamieskoulun ja pienviljelij\xc3\xa4koulun kanssa vuodesta 1928 vuoteen 1970. Karjatalouskoulun Jussi ja Toivo Paatelan suunnittelema rakennus toimi kouluna vuoteen 2000 mutta on sittemmin ollut tyhjill\xc3\xa4\xc3\xa4n.\n_START_SECTION_\nMustialan karjanhoitokoulu\n_START_PARAGRAPH_\nEnnen karjanhoitokoulun perustamista 1897 Suomen vanhimmassa maatalousoppilaitoksessa Mustialassa oli toiminut karjakko-osasto 1840\xe2\x80\x931882 sek\xc3\xa4 ylempi ja alempi meijeriosasto 1881\xe2\x80\x931896. Karjanhoitokoulu toimi vuodesta 1897 vuoteen 1950, jolloin siit\xc3\xa4 tuli karjatalouskoulu. Vuonna 1965 nimi muuttui takaisin karjanhoitokouluksi, jonne perustettiin peruskoulu- ja ylioppilaspohjaiset linjat. Vuonna 1990 koulutuksen nimeksi tuli maatilatalouden perustutkinto.\n_START_SECTION_\nNiemel\xc3\xa4n karjanhoitokoulu\n_START_PARAGRAPH_\nSortavalassa toimi ainakin 1800-luvun loppuvuosina yksivuotinen Niemel\xc3\xa4n karjanhoitokoulu naisille.\n_START_SECTION_\nNurmeksen maatalousoppilaitoksen karjanhoitokoulu\n_START_PARAGRAPH_\nNurmeksen maatalousoppilaitoksessa toimi karjanhoitokoulu ainakin 1960\xe2\x80\x931980-luvuilla. Lis\xc3\xa4ksi Nurmeksessa on 1800-luvun loppuvuosina toiminut Kopraksen karjanhoitokoulu.\n_START_SECTION_\nOrismalan karjanhoitokoulu\n_START_PARAGRAPH_\nOrismalan karjanhoitokoulu toimi Isokyr\xc3\xb6ss\xc3\xa4 Orisbergin kartanon yhteydess\xc3\xa4, jossa toimi my\xc3\xb6s maanviljelyskoulu.\n_START_SECTION_\nOtavan k\xc3\xa4yt\xc3\xa4nn\xc3\xb6llistietopuolinen karjanhoitokoulu\n_START_PARAGRAPH_\nOtavan karjanhoitokoulu Mikkelin maalaiskunnassa syntyi maanviljelyskoulun perustamisen yhteydess\xc3\xa4 vuonna 1856 annetun keisarillisen senaatin p\xc3\xa4\xc3\xa4t\xc3\xb6ksen perusteella. Sen mukaan Suomeen oli m\xc3\xa4\xc3\xa4r\xc3\xa4 perustaa seitsem\xc3\xa4n suomenkielist\xc3\xa4 maanviljelyskoulua \xe2\x80\x9dmaanviljelyksen kohottamiseksi Suomessa, ja siten ett\xc3\xa4 maan vaurastumista ja varallisuutta edistett\xc3\xa4isiin.\xe2\x80\x9d Koulut perustettiin yhdist\xc3\xa4m\xc3\xa4ll\xc3\xa4 seitsem\xc3\xa4n tilaa \xe2\x80\x93 t\xc3\xa4st\xc3\xa4 on per\xc3\xa4isin koulun ja sen ymp\xc3\xa4rille syntyneen Otavan taajaman nimi._NEWLINE_Otavan maanviljelyskoulun ja karjanhoitokoulun perustamisp\xc3\xa4iv\xc3\xa4n\xc3\xa4 pidet\xc3\xa4\xc3\xa4n toukokuun 19. p\xc3\xa4iv\xc3\xa4\xc3\xa4 1859, jolloin koulun ohjes\xc3\xa4\xc3\xa4nt\xc3\xb6 vahvistettiin. Maanviljelyskoulu ja naisille suunnattu karjanhoitokoulu aloittivat toimintansa Liukkolan sotilasvirkatalossa 1850-luvun lopulla. V\xc3\xa4lill\xc3\xa4 karjanhoitokoulu oli suljettuna kunnollisen navetan ja meijerin puutteessa, mutta uuden navetan 1865 ja uuden meijerin 1875 my\xc3\xb6t\xc3\xa4 naisten koulutus aloitettiin j\xc3\xa4lleen 1896. 1900-luvun alussa Otavassa alkoi lis\xc3\xa4ksi kaksivuotinen karjanhoitokoulu l\xc3\xa4hinn\xc3\xa4 miehille. Etel\xc3\xa4-Savon ammattiopiston k\xc3\xa4yt\xc3\xb6ss\xc3\xa4 viimeksi olleen Otavan koulutilan toiminta loppui 2014 ja tila laitettiin myyntiin.\n_START_SECTION_\nOulaisten karjanhoitokoulu\n_START_PARAGRAPH_\nOulaisten V\xc3\xa4in\xc3\xb6l\xc3\xa4n tilalle perusti Oulun l\xc3\xa4\xc3\xa4nin Talousseura vuonna 1896 yhden kolmesta l\xc3\xa4\xc3\xa4nin karjanhoitokoulusta. Vuosina 1911-1918 tilalla toimi my\xc3\xb6s maamieskoulu.\n_START_SECTION_\nPekkalan meijeri- ja karjanhoitokoulu\n_START_PARAGRAPH_\nValtion yll\xc3\xa4pit\xc3\xa4m\xc3\xa4 kaksivuotinen Pekkalan meijeri- ja karjakkokoulu toimi vuodesta 1882 ainakin 1920-luvun alkuun Ruoveden J\xc3\xa4minkipohjassa, Johan Adolf Aminoffin omistamassa Pekkalan kartanossa.\n_START_SECTION_\nPer\xc3\xa4-Pohjolan kiert\xc3\xa4v\xc3\xa4 karjanhoitokoulu\n_START_PARAGRAPH_\nPer\xc3\xa4-Pohjolan kiert\xc3\xa4v\xc3\xa4 karjanhoitokoulu toimi Lapin l\xc3\xa4\xc3\xa4nin etel\xc3\xa4osissa ainakin vuosien 1916 ja 1951 v\xc3\xa4lill\xc3\xa4.\n_START_SECTION_\nPer\xc3\xa4ntien karjanhoitokoulu\n_START_PARAGRAPH_\nAlatorniolla toimi ainakin 1800-luvun loppuvuosina naisille tarkoitettu yksivuotinen Per\xc3\xa4ntien karjanhoitokoulu.\n_START_SECTION_\nPohjois-H\xc3\xa4meen tietopuolinen karjanhoitokoulu\n_START_PARAGRAPH_\nPohjois-H\xc3\xa4meen tietopuolinen karjanhoitokoulu perustettiin 1925 Aitolahden Sorilassa, joka kuuluu nyky\xc3\xa4\xc3\xa4n Tampereeseen. Koulu siirrettiin Kangasalan Suinulaan Lihasulan kartanoon vuonna 1954, jossa se toimi 1960-luvun lopulle saakka. Sen toimintaa jatkoi Kangasalan maatalouskurssikeskus, joka kurssitti maatalouslomittajia. Vuosina 1983-1992 kartanossa toimi Kangasalan Maatalousoppilaitos.\n_START_SECTION_\nPohjois-Karjalan karjatalouskoulu\n_START_PARAGRAPH_\nPohjois-Karjalan tietopuolinen karjanhoitokoulu perustettiin Hammaslahdelle 1909 ja siirrettiin Kiteelle 1972, jolloin siit\xc3\xa4 tuli Pohjois-Karjalan karjatalouskoulu. Se jatkoi Kiteen maatalousoppilaitoksena, ja nykyiselt\xc3\xa4 nimelt\xc3\xa4\xc3\xa4n koulu on Pohjois-Karjalan ammattiopisto Kitee.\n_START_SECTION_\nPohjois-Savon k\xc3\xa4yt\xc3\xa4nn\xc3\xb6llistietopuolinen karjatalouskoulu\n_START_PARAGRAPH_\nPohjois-Savon k\xc3\xa4yt\xc3\xa4nn\xc3\xb6llistietopuolinen karjatalouskoulun alkuna oli Peltosalmen karjanhoitokoulu, joka perustettiin 1875 Iisalmeen. Vuonna 1912 perustettiin Iisalmen Runnin kyl\xc3\xa4\xc3\xa4n Pohjois-Savon karjanhoitokoulu, joka toimi vuosina 1925\xe2\x80\x931977 Halolassa, Maaningan keskustan l\xc3\xa4heisyydess\xc3\xa4 Maaninkaj\xc3\xa4rven rannassa. Karjakoita valmistui vuosittain 35-45, joista noin nelj\xc3\xa4nnes koulutettiin tarkastuskarjakoiksi. Yksi sen opettajista oli 1920-luvulla Lilli Syv\xc3\xa4nen. Vuonna 1977 Peltosalmen ja Maaningan koulut yhdistettiin ja liitettiin Peltosalmen maatalousoppilaitokseen. Nykyisin Halolan tilalla toimii Maa- ja elintarviketalouden tutkimuskeskus MTT:n kotiel\xc3\xa4intalouden tutkimusasema.\n_START_SECTION_\nP\xc3\xa4\xc3\xa4skylahden maanviljelys- ja karjanhoitokoulu\n_START_PARAGRAPH_\nP\xc3\xa4\xc3\xa4skylahden maanviljelys- ja karjanhoitokoulu toimi S\xc3\xa4\xc3\xa4mingiss\xc3\xa4 Mikkelin l\xc3\xa4\xc3\xa4niss\xc3\xa4 1897\xe2\x80\x931905.\n_START_SECTION_\nSalon seudun k\xc3\xa4yt\xc3\xa4nn\xc3\xb6llistietopuolinen karjanhoitokoulu\n_START_PARAGRAPH_\nSalon seudun k\xc3\xa4yt\xc3\xa4nn\xc3\xb6llistietopuolinen karjanhoitokoulu oli toiminnassa ainakin 1930-luvulta 1950-luvulle.\n_START_SECTION_\nSatakunnan karjatalouskoulu\n_START_PARAGRAPH_\nSatakunnan karjatalouskoulu (alun perin Tyrv\xc3\xa4\xc3\xa4n tietopuolinen karjanhoitokoulu?) perustettiin Villil\xc3\xa4n kartanoon Nakkilaan vuonna 1905. Siell\xc3\xa4 toimi aikoinaan Suomen suurin kivinavetta, jossa oli 180 lehm\xc3\xa4\xc3\xa4. Kartanossa toimii nyt elokuvatuotantokeskus Villil\xc3\xa4 Studiot ja Sataedun Nakkilan ammattiopiston audiovisuaalinen linja. Karjatalouskoulun toimintaa jatkoi Ulvilan Maa- ja kotitalousoppilaitos._NEWLINE_Koulun omisti Satakunnan maatalouden kehitt\xc3\xa4miss\xc3\xa4\xc3\xa4ti\xc3\xb6, ja se toimi jonkin aikaa Ravanin kasarmissa Ulvilassa. Koulussa oli 1980-luvun alkupuolella maatalouden peruslinja, karjanhoitajalinja ja em\xc3\xa4nt\xc3\xa4koulu. Koulutilan pinta-ala oli 112 hehtaaria. Ulvilan Maa- ja kotitalousoppilaitos.\n_START_SECTION_\nSianhoitokoulu\n_START_PARAGRAPH_\nSianhoitokoulu oli yksi Mustialan monista maatalousalan kouluista ja toimi vuosina 1931\xe2\x80\x931990.\n_START_SECTION_\nSiipikarjanhoitokoulu\n_START_PARAGRAPH_\n\xe2\x80\x9dKanakouluna\xe2\x80\x9d tunnettu Siipikarjanhoitokoulu toimi H\xc3\xa4meenlinnassa 1926\xe2\x80\x931989.\n_START_SECTION_\nSoanlahden karjanhoitokoulu\n_START_PARAGRAPH_\nSoanlahden kartanoon Laatokan Karjalan Soanlahden kuntaan perustettiin 1900 karjanhoitokoulu kaksi vuotta aiemmin alkaneen maanviljelyskoulun yhteyteen. Vuonna 1919 molemmat koulut kuitenkin lopetettiin, mutta my\xc3\xb6hemmin kartanossa toimi jonkin aikaa kotitalouskoulu.\n_START_SECTION_\nSvenska teoretiska kreaturssk\xc3\xb6tareskola\n_START_PARAGRAPH_\nRuotsinkielinen alan oppilaitos oli kiert\xc3\xa4v\xc3\xa4 karjanhoitokoulu, joka toimi vuodesta 1911 kahden vuoden jaksoissa eri puolilla Uuttamaata.\n_START_SECTION_\nSysm\xc3\xa4n karjanhoitokoulu\n_START_PARAGRAPH_\nHovilan kartanoon Sysm\xc3\xa4\xc3\xa4n perustettiin meijeri- ja karjanhoitokoulu 1878. Vuonna 1913 se siirtyi Nuoramoisten eli Nordenlundin kartanoon.\n_START_SECTION_\nTarvaalan karjanhoitokoulu\n_START_PARAGRAPH_\nTarvaalan karjanhoitokoulu toimi Saarij\xc3\xa4rven Tarvaalassa sijainneen maatalousoppilaitoksen yhteydess\xc3\xa4 1915\xe2\x80\x931934, mit\xc3\xa4 ennen Tarvaalassa oli toiminut karjakkokoulu maanviljelyskoulun ohella 1867\xe2\x80\x931909. Vuodesta 1934 Tarvaala toimi maamieskouluna, ja vuosina 1960\xe2\x80\x931972 Tarvaala toimi nimell\xc3\xa4 Tarvaalan maatalouskoulut, joihin kuului my\xc3\xb6s puolitoistavuotinen karjatalouskoulu.\n_START_SECTION_\nToijalan, sittemmin Lepaan karjatalouskoulu\n_START_PARAGRAPH_\nToijalan tietopuolinen karjanhoitokoulu aloitti 1910 Vahteristo-nimisess\xc3\xa4 talossa. Toimintaa vaikeutti se, ett\xc3\xa4 havaintonavetta sijaitsi Kurvolan kartanossa kaukana koululta. Koulu toimi aluksi H\xc3\xa4meen ja Varsinais-Suomen l\xc3\xa4\xc3\xa4nien maanviljelysseurojen yhteisen\xc3\xa4 kouluna, kunnes 1923 Mietoisiin perustettiin Harjun karjanhoitokoulu. Vuonna 1913 R\xc3\xa4t\xc3\xb6n kartano tarjosi koululle uudet tilat, joissa se toimi 1955 saakka. Maatalousministeri\xc3\xb6 siirsi koulun vuoden 1963 alussa Lepaan maatalouskoulujen yhteyteen, jossa se toimi vain vuoteen 1966 asti.\n_START_SECTION_\nVakka-Suomen maamieskoulun karjatalouskoulu\n_START_PARAGRAPH_\nVuonna 1906 perustettuun Vakka-Suomen maamieskouluun Vehmaalle perustettiin 1960 karjatalouskoulu, joka toimi vuoteen 1984 saakka. Sen toimintavuosien kuluessa maamieskoulu muuttui ensin Vakka-Suomen maatalousoppilaitokseksi 1963 ja vuonna 1980 Vehmaan maatalousoppilaitokseksi. Samassa yhteydess\xc3\xa4 toimivat my\xc3\xb6s maatilatekninen koulu (1977-) ja lyhytaikainen kalastajakoulu (1978-1979).\n_START_SECTION_\nVarsinais-Suomen karjatalouskoulu\n_START_PARAGRAPH_\nVarsinais-Suomen karjatalouskoulu sai alkunsa Lehtisten kartanon k\xc3\xa4yt\xc3\xa4nn\xc3\xb6llis-tietopuolisena karjanhoitokouluna Mietoisten Ravean kyl\xc3\xa4ss\xc3\xa4 vuonna 1904. Lehtisten kartanossa toiminut koulu oli my\xc3\xb6s Suomen ainoa sianhoitokoulu. Vuonna 1963 koulu siirtyi Naantalin Luolalanj\xc3\xa4rven pohjoisrannalla toimineen em\xc3\xa4nt\xc3\xa4koulun naapuriksi. Naantalissa karjatalouskoulu toimi vuoteen 1985, jolloin sen opetus siirtyi osaksi Vehmaan maatalousoppilaitosta. Maatalousalan opetus Vehmaalla lopetettiin 2003.\n_START_SECTION_\nVestanqvarnin karjanhoitokoulu\n_START_PARAGRAPH_\nInkoossa toimi ainakin 1800-luvun lopulla yksivuotinen ruotsinkielinen karjanhoitokoulu miehille Vestanqvarnissa.\n_START_SECTION_\nViipurin l\xc3\xa4\xc3\xa4nin kiert\xc3\xa4v\xc3\xa4 karjanhoitokoulu\n_START_PARAGRAPH_\nViipurin l\xc3\xa4\xc3\xa4nin kiert\xc3\xa4v\xc3\xa4 karjanhoitokoulu oli toiminnassa 1919\xe2\x80\x931945.\n_START_SECTION_\nVuojoen (Vuohijoen) meijeri- ja karjanhoitokoulu\n_START_PARAGRAPH_\nVuonna 1896 Vuojoen kartanoon Eurajoelle perustettiin meijeri- ja karjanhoitokoulu, jonka toiminta kuitenkin loppui kartanon myyntiin 1927.'